钦定古今图书集成/明伦汇编/氏族典/第084卷 > 胡砺
## 钦定古今图书集成/明伦汇编/氏族典/第084卷 > 胡砺

按《金史胡砺传》：“砺字元化，磁州武安人。少嗜学。天会
间，大军下河北，砺为军士所掠，行至燕，亡匿香山寺，
与佣保杂处。韩昉见而异之，使赋诗以见志。砺操笔
立成，思致清婉。昉喜甚，因馆置门下，使与其子处同
教育之，自是学业日进。昉尝谓人曰：‘胡生才器，一日
千里，他日必将名世’。十年，举进士第一，授右拾遗，权”
翰林修撰。久之，改定州观察判官。定之学校为河朔
冠，士子聚居者常以百数。砺督教不倦，经指授者悉
为场屋，上游称其程文为“元化格。”皇统初，为河北西
路转运都勾判官。砺性刚直，无所屈，同知深州军州
事。州管五县，例置弓手百馀，少者犹六七十人。其人
皆市井无赖，以迹盗为名，所至扰民。砺知其弊，悉罢
去。再补翰林修撰，迁礼部郎中，一时典礼，多所裁定。
海陵拜平章政事，百官贺于庙堂，砺独不跪。海陵问
其故，砺以令对，且曰：“朝服而跪，见君父礼也。”海陵深
器重之。天德初，再迁侍讲学士、同修国史。以母忧去
官，起复为宋国岁元副使，刑部侍郎白彦恭为使。海
陵谓砺曰：“彦恭官在卿下，以其旧劳，故使卿副之。”迁
翰林学士，改刑部尚书。扈从至汴，得疾，海陵数遣使
临问，卒，深悼惜之，年五十五。